Ilkivaltaa, väkivallalla ja raiskaamisella uhkailua, kyttäämistä ja jopa pahoinpitelyitä. Kaikkea tätä ovat kokeneet oululaisyrittäjät, jotka ovat uskaltaneet vastustaa turkkilaistaustaisen pizzeriasuvun liiketoimia viime vuosina.

Reviirikiistat ovat johtaneet pahoinpitelyyn, kiristämiseen, väkivallalla ja raiskaamisella uhkailuun sekä tammikuiseen joukkotappeluun Toppilassa.

Oulun seudulla toimiva " pizzamafia " on saanut oululaisyrittäjät varpailleen. Kukaan ei halua puhua asiasta omalla nimellään eikä kuvien kera. Kaksi Iltalehden haastattelemaa paikallista yrittäjää kuvailee menoa uskomattomaksi mafiatoiminnaksi.

1990-luvulta asti pizzayrittäjän naapurustossa toiminut kauppias on menettänyt uskonsa Suomeen oikeusvaltiona.

- Suomi on vielä kaukana oikeusvaltiosta, jos yksi suku saa pitää muita yrittäjiä näpeissään väkivallalla uhkailemalla. Pizzamafian talousrikokset ja muut tekemiset ovat niin iso vyyhti, ettei niitä saada koskaan selvitettyä, oululaisyrittäjä arvioi.

Hän sanoo, että väkivallalla uhkaileminen ja kotipihan lähistöllä vaaniminen eivät ole vielä pelottaneet, mutta puolison huoritteleminen ja raiskaamisella uhkaileminen lasten kuullen on tehnyt vihaiseksi.

- Naapurissa on ollut kymmeniä työntekijöitä, joiden huonoa ja väkivaltaista kohtelua olemme kuulleet seinän taakse vuosien ajan.

Kiusantekoa

Toinen Iltalehden haastattelema paikallinen yrittäjä on toiminut pizzaravintoloitsijan naapurustossa useita vuosia.

- Uhkailua en ole sentään vielä kokenut, mutta sellaista päivittäistä lapsellista kiusantekoa on joka päivä. Kaipa heitä ottaa päähän, kun naapurissa käy enemmän asiakkaita.

Molemmat Oulun seudulla toimivat yrittäjät ovat sitä mieltä, että pizzeriasuvun taloudellisesti antoisimmat vuodet ovat jo takanapäin. Monet käräjäjutut ja negatiivinen julkisuus ovat tehneet tehtävänsä.

- Asiakasmäärät ovat naapurissa vähentyneet. Lisäksi työntekijöiden leuhkimmat menopelit ovat hävinneet ja tilalle on ilmestynyt keskiluokkaisia perheautoja.

Oululaisyrittäjien mukaan asiakkaiden pitäisi tiedostaa ravintola-alan tilanne ja osoittaa oma mielipiteensä asioimalla rehellisissä paikoissa.

- Maksakaa aina kortilla, pyytäkää kuitti, vaatikaa parempaa ruokaa ja välttäkää liian halpoja pizzoja, paikalliset yrittäjät kehottavat.

Useita ravintoloita

Reviirikiistojen takia julkisuuteen noussut maahanmuuttajataustainen ravintola-alan yrittäjä omistaa Oulun seudulla useita ravintoloita ja kahviloita. Valtaosa niistä on pizza- ja kebab-paikkoja.

Osa ravintoloista vaihtaa usein nimeä, osa häviää katukuvasta nopeasti. Naapuriyrittäjien mielestä liiketoimintaa hoidetaan vähintäänkin kummallisesti.

- Tunnen nuoria, jotka ovat olleet näissä paikoissa töissä ja he kertovat niin ihmeellisiä juttuja, ettei niitä tahdo uskoa todeksi. Henkilökunta käy syömässä asiakkailta saaduilla lounasseteleillä. Ulkomailta tuotuja työntekijöitä saattaa asua 15 samassa asunnossa ja heille teetätetään 12-tuntisia työpäiviä muutaman kympin käteispalkalla.

Oululaisyrittäjän mukaan yhteistyö pizzayrittäjien kanssa sujui hyvin niin kauan, kunnes suku halusi laajentaa naapuriliikkeen tiloihin.

- Olin niin naiivi ja sinisilmäinen, että autoin heitä alussa ja neuvoin jopa ostamaan liiketilat omaksi. Kun en hyväksynyt laajennusaikeita, niin ongelmat alkoivat. Viereisessä tilassa toimiva pizzerian omistaja uhkaili, huusi ja lopulta löi minua kasvoihin.

Välikohtausta on käsitelty käräjäoikeudessa ja pizzayrittäjä sai tuomion pahoinpitelystä.

Keskus ei puutu

Yrittäjien välinen kähinä on ollut tiedossa Kempeleessä toimivassa kauppakeskuksessa jo vuosikausia. Pahin tilanne oli runsaat kymmenen vuotta sitten, nyt tilanne on rauhoittunut.

- Kauppakeskus ei voi toimia sovittelijana yrittäjien välisissä kiistoissa. Asioiden on edettävä keskinäisen sopimisen kautta. Tavoitteena on tietenkin, että yritykset ja ihmiset pystyvät toimimaan hyvässä yhteisymmärryksessä keskenään, kuvailee tilannetta Kauppakeskus Zeppelinin päällikkö Veli-Pekka Mäkinen.